小紅帽

《小紅帽》係歐洲一個童話故事，有出現喺著名法國童話作家沙略·佩羅嘅作品當中，而個故仔嘅另一個版本亦都有被收錄喺《格林童話》裏邊。

《小紅帽》源自民間故事。喺 17 世紀打前，個故仔嘅變體已經有喺歐洲各地嘅民間流傳，不過嗰啲版本好多時都「非常唔啱細路睇」，有陣時會講到人食人等畀人覺得係恐怖嘅情節。廿一世紀初常見嘅童話版本係經過咗修改，改到「啱細路仔睇」嘅樣嘅。

劇情大綱
話說好耐好耐以前有個細路女，佢好鍾意著住紅色嘅披肩出街，所以有咗個花名叫小紅帽。小紅帽嘅嫲嫲住喺樹林入面。嫲嫲病咗唔方便行動，所以小紅帽成日都會行入樹林，帶生果同麵包等嘅嘢食畀嫲嫲。《格林童話》嗰個版本仲有提到，話小紅帽嘅媽媽叮囑過佢，叫佢一定要跟住條路行。

有一日，有隻大野狼喺度跟蹤小紅帽，佢望住小紅帽同埋佢個籃裝住嘅嘢食，望到流嗮口水，好想食咗小紅帽同埋小紅帽帶住嘅嘢食。於是佢就出現喺小紅帽面前同小紅帽講嘢，提議叫小紅帽去周圍樹林度摘啲花，送畀嫲嫲做禮物。小紅帽聽到覺得個艾啲牙好好，所以就離開咗條路去摘花。然後大野狼趁機走咗去嫲嫲屋企，扮小紅帽叫嫲嫲開門。嫲嫲一應門，大野狼就一啖吞咗佢落肚，然後佢就著起嫲嫲啲衫，等小紅帽。

過咗冇幾耐，小紅帽帶住花同嘢食到咗嫲嫲屋企。大野狼招呼小紅帽入屋。小紅帽見到床上面嘅「嫲嫲」個樣好似有啲唔同咗。
「嘩嫲嫲，你把聲變到咁低嘅！」
「為咗方便問候你吖嘛！」
「嘩嫲嫲，你對眼變到咁大嘅！」
「為咗方便望實你吖嘛！」
「嘩嫲嫲，你對手變到咁大嘅！」
「為咗方便攬實你吖嘛！」
「嘩嫲嫲，你個口變到咁大嘅！」
「為咗方便一啖食咗你吖嘛！」
跟住下一刻，大野狼就撲上前，一啖吞咗小紅帽落肚。食飽飽之後，大野狼就爬上嫲嫲張床度睏覺。

過咗冇幾耐，有一個男人路過嫲嫲間屋。喺《格林童話》個版本入面，呢個男人係個獵人。

獵人由個窗度見到個肚好脹嘅大野狼，就心知不妙。於是佢攞起把斧頭，劏開大野狼個肚，救返小紅帽同嫲嫲出嚟。然後三個人合力將一大拃好重嘅石頭塞入大野狼個肚度，再縫埋佢。大野狼醒咗之後，就因為個肚重得滯而跌咗入井度，浸死咗。

如是者，小紅帽、嫲嫲同獵人就幸福快樂噉生活落去。大團圓結局。

黑暗版本

《小紅帽》最出名嗰個版本，係由《格林童話》正式收錄同普及化嘅。呢個故仔源自民間故事，早喺畀人正式收錄之前就已經周圍流傳，而且仲有多個唔同版本。有唔少版本都畀人覺得係兒童不宜，例如 17 至 18 世紀嘅法國就有個噉嘅版本：

好耐好耐以前有個女仔。有一日，佢阿媽叫佢帶啲麵包同牛奶畀佢嫲嫲。於是女仔就帶住啲麵包牛奶，想行去喺樹林入面嘅嫲嫲屋企。行到半路，有隻狼行埋嚟佢度，問佢去緊邊。
「我要去我嫲嫲屋企。」
「你行邊條路去？釘嘅路定係針嘅路？」
「針嘅路。」
跟住狼就行釘嘅路，仲先過女仔去到嫲嫲屋企。狼入屋殺死嫲嫲，然後將嫲嫲嘅肉切好煮好擺上碟，又將嫲嫲嘅血倒入去一個樽裏面。準備好嗮啲嘢，隻狼就著起嫲嫲件睡衣，睏喺床上面等。

冇幾耐，狼聽到有人敲門。
「入嚟啦。」
「嫲嫲哈佬。我帶咗啲麵包同牛奶畀你呀。」
「乖孫女。你都食啲嘢啦。我準備咗肉同紅酒呀。」
女仔聽到，就接受「嫲嫲」嘅招待，食碟上面嘅肉同飲樽入面嘅「紅酒」－就係噉，個女仔懵盛盛食咗嫲嫲嘅肉，飲咗嫲嫲嘅血。

跟住「嫲嫲」又開口：
「除衫，然後上床陪吓我啦。」
「我條圍裙擺邊好呀？」
「你唔再需要條圍裙喇。將條圍裙掟入個爐度燒咗佢啦，」
－如是者，個女仔逐一噉除咗佢身上著嘅衣物，每一次「嫲嫲」都係叫佢將件衣物掟入個爐度燒咗佢，話「你唔再需要件嘢喇」。

除嗮衫之後，個女仔一絲不掛噉爬上床。佢留意到「嫲嫲」個樣好似有啲唔同咗。
「嘩嫲嫲，你變到咁多毛嘅！」
「為咗方便保暖吖嘛！」
「嘩嫲嫲，你對膊頭變到咁大嘅！」
「為咗方便擔柴吖嘛！」
「嘩嫲嫲，你啲指甲變到咁長嘅！」
「為咗方便𢯎痕吖嘛！」
「嘩嫲嫲，你啲牙變到咁大嘅！」
「為咗方便食你吖嘛！」
然後隻狼就殺咗個女仔同食咗佢落肚。完。

亦都有啲版本話個女仔借尿遁，最後走甩，大難不死。

文化影響
廿世紀起，一路都有唔少創作品會用《小紅帽》嘅故仔做題材。

可以睇吓 2014 年嘅奇幻片《魔法黑森林》。

《史力加》亦有用小紅帽入面隻大野狼做配角。

大壞狼
《格林童話》
《金髮妹同三隻熊》

攷

拎

【經典故事系列💛】❝小紅帽❞ 配音員媽媽一家人+香港配音員鄧港文4分鐘講歐洲經典童話故事！，用廣東話講《小紅帽》。佢段情節同《格林童話》個版本有啲唔同。
Literature / Little Red Riding Hood ，TV Tropes 呢一頁講《小紅帽》個故仔。
童話